Скрытуцкі зрабіў на дзіцячай пляцоўцы вялізныя галовы Чэшырскіх катоў і саму Алісу, якая нібыта сядзіць на пляцоўцы, Маленькага прынца і яго Ліса. Тут жа можна пабачыць лавачкі і горкі ў форме розных звяроў. Таксама сцяну ў выглядзе спіны ката. А на ўваходзе сустракаюць усіх маленькія трубадуры, якія сядзяць на вялізных стосах падушак. І ўсё навокал — гэта фігуркі, абліцаваныя маленькай рознакаляровай мазаікай. Так, на гэтай пляцоўцы, безумоўна, добра дзецям. Аднак дарослыя, якія ў рэальнасці зазвычай не сутыкаюцца з казкамі... тут адчуваюць сябе проста выдатна! Вось ён, чарадзейны свет, але свет рэальны.